กรอบ SET สัปดาห์หน้า 1,290-1,325 จุด โบรกฯ แนะลงทุน 5 กลุ่มเด็ด มีปัจจัยบวก
บล.โกลเบล็ก ให้กรอบ SET สัปดาห์หน้า 1,290-1,325 จุด แนะนำกลยุทธ์การลงทุน Selective Buy ในกลุ่มที่ปัจจัยบวกสนับสนุน 
20 ธ.ค. 2558

น.ส.วิลาสินี บุญมาสูงทรง ผู้อำนวยการฝ่ายวิเคราะห์ บริษัทหลักทรัพย์ โกลเบล็ก จำกัด หรือ GBS เปิดเผยว่า แนวโน้มภาวะตลาดหุ้นไทยได้รับปัจจัยบวกจากการประชุมของคณะกรรมการนโยบายการเงินของธนาคารแห่งประเทศไทย (กนง.) ครั้งสุดท้ายของปี 2558 มีมติคงอัตราดอกเบี้ยนโยบายที่ระดับ 1.5% ตามคาด
โดยประเมินว่าภาวะการเงินและอัตราแลกเปลี่ยนยังเอื้อต่อการฟื้นตัวของเศรษฐกิจ  ประกอบกับการจัดตั้ง “Thailand Future Fund” ขนาด 1 แสนล้านบาท โดยเบื้องต้นกระทรวงการคลังจะลงทุน  1 หมื่นล้านบาท ด้วยการนำเงินของกองทุนวายุภักษ์มาแปลงเป็นเงินลงทุนในกองทุนนี้ และจะเปิดโอกาสให้ประชาชนร่วมลงทุนอีกด้วย
พร้อมกันนี้ ยังมีปัจจัยหนุนจากเม็ดเงินการซื้อกองทุน LTF -RMF ช่วงโค้งสุดท้ายปลายปี 2558 เพื่อลดหย่อนภาษีช่วยหนุนตลาด นอกจากนี้ยังคาดว่า
ส่วนปัจจัยที่มองว่าจะกดดันดัชนีตลาดหุ้นไทยในช่วงนี้คือ การปรับขึ้นอัตราดอกเบี้ยของธนาคารกลางสหรัฐเป็นครั้งแรก 0.25% เป็นไปตามตลาดคาดและการที่ธนาคารกลางสหรัฐส่งสัญญาณว่าจะปรับขึ้นอัตราดอกเบี้ยแบบค่อยเป็นค่อยไป  รวมทั้งเหตุก่อการร้ายที่หากมีความรุนแรงมากขึ้นจนกลายเป็นสงครามอาจส่งผลกระทบต่อการฟื้นตัวของเศรษฐกิจโลก
 
ด้าน นายชัยยศ จิวางกูร ผู้อำนวยการฝ่ายวิเคราะห์หลักทรัพย์ บล.โกลเบล็ก จำกัด ประเมินกลยุทธ์การลงทุนใน SET ว่าภาวะตลาดหุ้นไทยทิศทาง SET ในสัปดาห์หน้าคาดว่าจะแกว่งตัวในกรอบ 1,290 – 1,325 จุด เนื่องจากเข้าสู่ช่วงเทศกาลคริสต์มาสทำให้ Fund flow นักลงทุนต่างชาติชะลอตัว ซึ่งจะส่งผลให้ Volume ตลาดหดตัวลง อย่างไรก็ตามคาดว่าเม็ดเงินจาก LTF- RMF จะเป็นแรงหนุนต่อดัชนีจนถึงช่วงท้ายปี
ดังนั้นแนะนำกลยุทธ์การลงทุน Selective Buy ในกลุ่มที่ปัจจัยบวกสนับสนุน ได้แก่ กลุ่มพลังงานจากการจับฉลาก Solar Farm หน่วยงานราชการและสหกรณ์ในวันที่ 22 ธ.ค.ที่จะถึงนี้
โดยหุ้นที่ได้รับประโยชน์ ได้แก่ SOLAR-SUPER-IFEC-SIAM-GUNKUL-TSE กลุ่มขนส่งและโรงแรมที่ได้ประโยชน์จาก High Season การท่องเที่ยว และราคาน้ำมันที่ปรับตัวลง ได้แก่ AOT-BA-AAV-THAI-CENTEL-MINT และกลุ่มธนาคาร Valuation น่าสนใจโดย P/E กลุ่มที่ 8.9 เท่า และ P/BV 1.1 เท่า หุ้นเด่นแนะนำ KTB-BBL